HATÁSVIZSGÁLATI LAP

a magánszemélyek kommunális adójáról szóló 9/1991.(X.3.) önkormányzati rendelet módosításához
1. Társadalmi hatások

A napjainkban zajló kedvezőtlen gazdasági folyamatok hatásaként súlyos terheket kénytelen viselni a lakosság. Az önkormányzati feladat-ellátás biztosítása érdekében azonban a helyi szintű adóemelés – mint a kevés saját bevételi forrás egyike – elengedhetetlenné vált. Az adómértékek túlzott emelése azonban jelentős elégedetlenséget okozhat, egyrészt növeli a befizetést elmulasztók számát, szaporodnak a város kintlévőségei, másrészt az egyedi adómérséklési, adóelengedési kérelmek jelentősen megszaporodnak. 
2. Gazdasági, költségvetési hatások

A tervezet szerinti adóemelés kivetési szinten mintegy 13 millió forint többlet-bevételt eredményezhet. 
3. Környezeti hatások

Közvetlen környezeti hatása az adók emelésének nincs.  
4. Egészségügyi hatások

A rendeletben foglaltak végrehajtásának közvetlen egészségügyi hatásai nehezen lelhetők fel, a nehéz gazdasági helyzet, a megélhetési problémák, a stresszhelyzetek együttesen általános egészségbeli romlást idézhetnek elő.  
5. Adminisztratív terheket befolyásoló hatások

Az adóemeléssel az adóügyi feladatot ellátók munkaterhei az év eleji nyilvántartáson történő átvezetéssel, a kivetési határozatok elkészítésével és kipostázásával jelentősen megnövekednek, ez a munkateher-növekedés azonban átmeneti jellege miatt kezelhető. 
Folyamatos munkateher-növekedést a méltányossági eljárások várható elszaporodása fog jelenteni, melyet év közben kell majd megoldani. 

6. A jogszabály megalkotásának szükségessége, a jogalkotás elmaradásának várható következmények
Az önkormányzat a 2012. évi költségvetési koncepciójában előirányzott hiánycél megtartása érdekében megfogalmazta azt az igényt, hogy a saját bevételeket biztosító helyi adórendeleteket felül kell vizsgálni. 
Fel kell készülnie az önkormányzatnak a 2013. évtől megvalósuló önkormányzati-közigazgatási reformra, az önkormányzatok döntéseinek előremutatónak kell lenniük, és alkalmassá kell válniuk arra, hogy az önként vállalt feladataikat továbbra is fenntarthassák. Ennek egyik eszköze, forrása a kommunális adó bevétel. Az adóemelés elmaradása a költségvetési hiány növekedését eredményezi. 
7. A jogszabály alkalmazásához szükséges személyi, tárgyi, szervezeti és pénzügyi feltételek
A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.
